ET XM Euroopa Liidu Teataja C 171/27

Selliste kontrollitavate ainete kasutajatele Euroopa Liidus, Bulgaarias ja Rumeenias, (1) mille oluline kasutus on ühenduses 2007. aastal lubatud vastavalt Euroopa Parlamendi ja nõukogu määrusele (EÜ) nr 2037/2000 osoonikihti kahandavate ainete kohta (2)

(2006/C 171/05)

Käesolev teatis käsitleb järgmisi aineid:

I rühm klorofluorosüsinikud (CFC-d) 11, 12, 113, 114 ja 115 II rühm muud täielikult halogeenitud klorofluorosüsinikud (CFC-d) III rühm haloonid 1211, 1301 või 2402 IV rühm süsiniktetrakloriid V rühm 1,1,1-trikloroetaan VI rühm metüülbromiid VII rühm bromofluorosüsivesinikud (HBFC-d) IX rühm bromoklorometaan

Käesolev teatis on adresseeritud kasutajatele, kes kavatsevad:

1. kasutada eespool nimetatud aineid ühenduses dosaatorinhalaatorite tootmiseks;

2. soetada eespool nimetatud aineid laboratoorseks ja analüütiliseks kasutamiseks otse tootjalt või neid ühendusse importides ning mitte ühenduses asuvalt ainete turustajalt.

Oluliseks kasutuseks võib kontrollitavaid aineid saada tootjatelt ühenduses ja vajaduse korral võib neid importida ühendusevälistest allikatest.

Osoonikihti kahandavaid aineid käsitleva Montreali protokolli osapoolte otsuses IV/25 on sätestatud kriteeriumid ja “oluliste kasutuste” kindlaksmääramise kord, mille puhul on lubatud jätkuv tootmine ja tarbimine pärast järkjärgulist keelustamist.

Määrusega (EÜ) nr 2038/2000 muudetud määruse (EÜ) nr 2037/2000 artikli 3 lõikes 1 on ette nähtud, et määratakse kindlaks eespoolnimetatud kontrollitavate ainete olulisteks kasutusteks mõeldud kogused, mida võidakse lubada ühenduses 2007. aastal vastavalt Montreali protokolli osapoolte otsusele IV/25.

Montreali protokolli osapooled võivad 2006. aasta novembris vastu võtta otsuse, millega kehtestatakse tootmise ja tarbimise piirtasemed, mis rahuldavad 2007. aastal oluliseks kasutuseks mõeldud klorofluorosüsinike vajaduse astma ja krooniliste obstruktiivsete kopsuhaiguste raviks ettenähtud dosaatorinhalaatorite valmistamisel vastavalt I lisale, kui osapoolte kohtumisel otsuse VII/28 lõikes 2 kehtestatud tingimustega ei ole ette nähtud teisiti.

Vastavalt Montreali protokolli osapoolte otsusele X/19 peaks laborites kasutamiseks ettenähtud kontrollitavate ainete puhtus olema 1,1,1-trikloroetaani puhul vähemalt 99,0 % ning klorofluorosüsinike ja süsiniktetrakloriidi puhul 99,5 %. Neid kõrge puhtuseastmega aineid ja kontrollitavaid aineid sisaldavaid segusid tarnitakse ainult taassuletavates mahutites või kuni kolmeliitrites kõrgsurveballoonides või 10-milliliitristes või väiksemates klaasampullides, mis on selgelt tähistatud osoonikihti kahandavate ainetena, need on mõeldud ainult laboratoorseks ja analüütiliseks kasutuseks ning nendel on märge, et kasutatud ja ülemäärased kogused tuleks kokku koguda ja ringlusse võtta, kui see on otstarbekas. Kui ringlussevõtt ei ole otstarbekas, tuleks materjal hävitada vastavalt määruse artikli 16 lõikes 1 kirjeldatud korrale.

Montreali protokolli osapoolte otsusega XV/8 lubatakse selline tootmine ja tarbimine, mis on vajalik Montreali protokolli A, B ja C lisades (II ja III rühma ained) loetletud kontrollitavate ainete olulisteks laboratoorseteks ja analüütilisteks kasutusteks, mis on toodud osapoolte seitsmenda kohtumise aruande IV lisas, osapoolte kuuenda kohtumise aruande II lisas sätestatud tingimustel.

Montreali protokolli osapoolte otsusega XVII/10, mis võeti vastu 2005. aasta detsembris, lubatakse selline tootmine ja tarbimine, mis on vajalik Montreali protokolli E lisas (I rühma ained) loetletud kontrollitava aine metüülbromiidi olulisteks laboratoorseteks ja analüütilisteks kasutusteks, mis on toodud osapoolte seitsmenda kohtumise aruande IV lisas, osapoolte kuuenda kohtumise aruande II lisas sätestatud tingimustel. Otsuse VII/11 lõike 6 lõikudes a ja c ning otsuses XI/15 loetletud kasutused arvatakse välja otsuse XVII/10 lõikes 2 kokkulepitud kasutuste hulgast.

Lisateave, sealhulgas eespool nimetatud asjakohaste otsuste tekstid (otsused IV/25, XI/15, XV/8, XVI/16 ja XVII/10), on esitatud järgmisel aadressil: http://ec.europa.eu/environment/ozone/pdf/2006_lab.pdf

Määruse (EÜ) nr 2037/2000 ja määruse (EÜ) nr 2038/2000 alusel eraldatakse eespool nimetatud olulisteks kasutusteks ettenähtud kontrollitavate ainete kogused järgmise korra kohaselt:

1. Ettevõte, millele ei ole antud kvooti 2006. aastal ja mis soovib saada olulise kasutuse kvooti ajavahemikuks 1. jaanuar 2007 kuni 31. detsember 2007, peaks endast teatama komisjonile hiljemalt 1. septembriks 2006: Ozone Layer Protection (Osoonikihi kaitse) European Commission (Euroopa Komisjon) Directorate-General Environment (Keskkonnaküsimuste peadirektoraat) Unit ENV.C.4 — Industrial Emissions & Protection of the ozone layer (Üksus ENV.C.4 — Tööstusheide & osoonikihi kaitse) BU-5 2/200 Rue de la Loi 200 B-1049 Brussels Faks: (32-2) 292 06 92 E-post: env-ods@ec.europa.eu

2. Olulise kasutuse taotluse võib esitada käesoleva teatise alguses loetletud ainete mis tahes kasutaja. Dosaatorinhalaatorites kasutamiseks mõeldud klorofluorosüsinike puhul peaks iga taotleja esitama nõutava teabe tabelis, mis asub osoonikihti kahandavaid aineid käsitleval veebisaidil http://ec.europa.eu/environment/ozone/ods.htm. Laboratoorseks kasutuseks peaks iga taotleja esitama nõutava teabe veebisaidil olevas vormis. Taotluse koopia tuleks saata ka liikmesriigi pädevale asutusele (vajaliku aadressi leiate I lisast).

3. Komisjon vaatab määruse (EÜ) nr 2037/2000 artiklis 18 sätestatud korras läbi vaid 1. septembriks 2006 saadud taotlused.

4. Komisjon annab neile kasutajaile kvoodid ja teatab neile, milliseks kasutuseks nad loa said, millist ainet nad tohivad kasutada ja kõnealuse kontrollitava aine koguse.

5. Eespool kirjeldatud korra kohaselt teatab komisjon taotlejatele otsuse alusel ühenduses 2007. aastal lubatud kontrollitavate ainete kogused, mida tohib toota ja importida.

6. Need kasutajad, kellel on kontrollitava aine olulise kasutuse kvoot 2006. aastal, saavad esitada taotluse ühenduse tootjale osooni kahandavaid aineid käsitleva veebilehe kaudu või vajaduse korral taotleda komisjonilt kontrollitava aine impordilitsentsi oma kvoodi piires. Selle liikmesriigi pädev asutus, kus tootja vastavat ainet toodab, peab andma tootjale loa kontrollitava aine tootmiseks nimetatud litsentsiga ettenähtud koguses. Liikmesriigi pädev asutus teavitab komisjoni eelnevalt iga sellise loa väljaandmisest.

(1) Olenevalt ELi lõplikust otsusest, mis on vajalik 1. jaanuaril 2007 kõnealuste riikide ELiga ühinemise kinnitamiseks.

(2) EÜT L 244, 29.9.2000, lk 1, viimati muudetud komisjoni määrusega (EÜ) nr 29/2006, ELT L 6, 11.1.2006, lk 27.